-	Det vigtigste er, at der kommer nogle flere sygeplejersker. Det fortæller Jan Mikkelsen fra Aalborg. Han er en af de nordjyder, som TV2 Nord har snakket med op til søndagens udsendelse, hvor sundhed er et af de emner, der tages op. -	De har så travlt, at de næsten ikke kan klare opgaven, selvom de gør deres bedste, fortsætter han. Jan Mikkelsen er slet ikke ene om den betragtning. -	Det vigtigste er mere personale, så der er tid til omsorg igen. Den er kommet lidt mindre i fokus, og jeg synes, at de ældre og syge borgere fortjener, at vi viser omsorg for dem – at det ikke bliver så mekanisk, siger Mie Karoline Aannerud Madsen fra Fjerritslev. Psykiatri, pårørende og arbejdsvilkår Johnny Møller fra Blære peger på et andet område, som han mener, er vigtigt. Nemlig at de unge har adgang til psykiatrien. -	Det er helt forfærdeligt, at man kan behandle mennesker på den måde, man gør nu. Louise Wisth fra Aalborg mener derimod, at pårørende skal have mulighed for at være sammen med deres syge familiemedlem eller være med under f.eks. en fødsel. Et af de helt store emner indtil videre har været sygeplejerskerne og deres arbejdsvilkår – Anita Tyrrestrup fra Ferslev ved godt, hvad hun mener om den sag. -	Sygeplejerskerne skal opgraderes med mere i løn. Ellers kan vi ikke fastholde dem. Det er simpelthen nødvendigt med flere ressourcer, for at vi kan fastholde bemandingen på vores sygehuse, slutter hun. TV2 Nord sender søndag aften sammen med TV2 fra klokken 19-20, hvor sundhed er et af temaerne.

Opsummering:
Meningsmålinger viser, at sundhed er det vigtigste emne i valgkampen, hvis man spørger danskerne. Men hvad tænker nordjyderne om emnet?